钦定古今图书集成/明伦汇编/皇极典/第129卷 > 元十五
## 钦定古今图书集成/明伦汇编/皇极典/第129卷 > 元十五

### 仁宗本纪

按《元史仁宗本纪》，“仁宗圣文钦孝皇帝，讳爱育黎拔
力八达，顺宗次子，武宗之弟也。母曰兴圣太后，弘吉
剌氏。至元二十二年三月丙子生。大德九年冬十月，
成宗不豫，中宫秉政，诏帝与太后出居怀州。十年冬
十二月至怀州，所过郡县，供帐华侈，悉令撒去，严饬
扈从，毋扰于民，且谕佥事王毅察而言之，民皆感悦。”
十一年春正月，成宗崩。时武宗为怀宁王，总兵北边。
戊子，帝与太后闻哀奔赴。庚寅，至卫辉，经比干墓，顾
左右曰：“纣内荒于色，毒痡四海。比干谏，纣刳其心，遂
失天下。”令祠比干于墓，为后世劝。至漳河，值大风雪，
田叟有以盂粥进者，近侍却不受。帝曰：“昔汉光武尝
为寇兵所迫，食豆粥，大丈夫不备尝艰阻，往往不知
稼穑艰难，以致骄惰。”命取食之，赐叟绫一匹，慰遣之。
行次邯郸，谕县官曰：“吾虑卫士不法，胥吏科敛，重为
民困。”乃命王傅巡行察之。二月辛亥，至大都，与太后
入内，哭尽哀。复出居旧邸，日朝夕入哭奠。左丞相阿
忽台等潜谋，推皇后伯要真氏称制，安西王阿难荅
辅之。时左丞相哈剌哈孙荅剌罕称疾，守宿掖门凡
三月，密持其机，阳许之。夜遣人启帝曰：“怀宁王远，不
能猝至，恐变生不测，当先事而发。”三月丙寅，帝率卫
士入内，召阿忽台等责以乱祖宗家法，命执之鞫问，
辞服。戊辰，伏诛诸王阔阔出、牙忽都等曰：“今罪人斯
得太子，实世祖之孙，宜早正天位。”帝曰：“王何为出此
言也？彼恶人潜结宫壸，构乱我家，故诛之，岂欲作威，
觊望神器耶？怀宁王，吾兄也，正位为宜。”乃遣使迎武
宗于北边。五月乙丑，帝与太后会武宗于上都。甲申，
武宗即位。六月癸巳，诏立帝为皇太子，受金宝，遣使
四方，旁求经籍，识以玉，刻印章，命近侍掌之。时有进
《大学衍义》者，命詹事王约等节而译之。帝曰：“治天下，
此一书足矣。”因命与图象《孝经》《列女传》并刊行赐臣
下。十一月戊寅，受玉册，领中书省枢密院。至大元年
七月，帝谕詹事曲出曰：“汝旧事，吾其与同僚协义，务
遵法度，凡世祖所未尝行及典故所无者，慎勿行。”二
年八月，立尚书省，诏太子兼尚书令，戒饬百官有司，
振纪纲，重名器，夙夜以赴“事功。”詹事院臣启：金州献
瑟瑟洞，请遣使采之。帝曰：“所宝惟贤，瑟瑟何用焉？若
此者，后勿复闻。”先是，近侍言贾人有售美珠者，帝曰：
“吾服御雅不喜饰以珠玑，生民膏血，不可轻耗。汝等
当广进贤才，以恭俭爱人相规，不可以奢靡蠹财相
导。”言者惭而退。淮东宣慰使撒都献玉观音、七宝帽
顶、宝带、宝鞍，却之，戒谕如初。詹事王约启事，二宦者
侍侧，帝问：“自古宦官坏人家国有诸？”约对曰：“宦官善
恶皆有之，但恐处置失宜耳。”帝然之。九月，河间等路
献嘉禾，有异亩同颖及一茎数穗者。命集贤学士赵
孟𫖯绘图藏诸秘书。四年春正月庚辰，武宗崩。壬午，
罢尚书省，以丞相脱虎、脱三、宝奴，平章乐实，右“丞保
八，左丞忙哥帖木儿，参政王罴，变乱旧章，流毒百姓。”
命中书右丞相塔思不花、知枢密院事铁木儿不花
等参鞫。丙戌，脱虎脱、三宝奴、乐实、保八、王罴伏诛，忙
哥帖木儿杖流海南。壬子，日赤如赭。罢城中都。召世
祖朝谙知政务素有声望老臣平章程鹏飞、董士选，
太子少傅李谦，少保张驴，右丞陈天祥、尚文、刘正，左
丞郝天挺，中丞董士珍，太子宾客萧𣂏，参政刘敏中、
王思廉、韩从益，侍御赵君信，廉访使程钜夫，杭州路
达鲁花赤阿合马给传诣阙，同议庶务。甲午，宥阿附
脱虎脱等左右司六部官罪。乙未，禁百官役军人营
造及守护私第。丁酉，以云南行中书省左丞相铁木
迭儿为中书右丞相，太子詹事完泽、集贤大学士李
孟并平章政事。戊戌，以塔思不花及徽政院使沙沙
并为御史大夫。己亥，改行尚书省为行中书省。庚子，
减价粜京仓米日千石，以赈贫民。停各处营造。罢广
武康里卫，追还印符、驿券、玺书，及其万户等官宣敕。
辛丑，以塔失铁木儿知枢密院事。壬寅，禁鹰坊驰驿
扰民。敕中书：“凡传旨非亲奉者勿行。”以诸王朝会，普
赐金三万九千六百五十两、银百八十四万九千五
十两，钞二十二万三千二百七十九锭，币帛四十七
万二千四百八十八匹。二月，复玉宸乐院为仪凤司，
改延庆司为都功德使司。乙巳，命和林、江浙行省依前设左丞相，馀省唯置平章二员，遥“授职事勿与。”戊
申，罢运江南所印佛经。辛亥，禁诸王、驸马、权豪擅据
山场，听民樵采。罢阿老瓦丁买卖浙盐，供中政食羊。
禁宣政院违制度僧。甲寅，遣使检核小云石不花所
献河南荒田。司徒萧珍以城中都徼功毒民，命追夺
其符印，令百司禁锢之，还中都所占民田。罢江南行
通政院、行宣政院。甲子，太阴犯填星。升典内司为典
内院，秩从三品。命中书平章李孟领国子监学，谕之
曰：“学校人材所自出，卿等宜数诣国学课试诸生，勉
其德业。”敕：诸王、驸马户在缙山、怀来、永兴县者，与民
均服徭役；诸司擅奏除官者，毋给宣敕。御史台臣言：
“白云宗总摄所统江南为僧之有发者，不养父母，避
役损民。乞追收所受玺书银印，勒还民籍。”从之。罢福
建绣匠、河南渔课两提举司，省宣徽院参议、断事官。
丙寅，监察御史言：“比者尚书省臣，蠹国乱政，已正典
刑。其馀党附之徒，布在百司，亦须次第沙汰。今中书
奏用孛罗铁木儿为陕西平章，乌马儿为江浙平章，
阔里吉思为甘肃平章，塔失帖木儿为河南参政，万
僧为江浙参政，各人前任，皆受重赃，或挟势害民，咸
乞罢黜。”制曰：“可。”丁卯，命西番僧非奉玺书、驿券及无
西蕃宣慰司文牒者，勿辄至京师，仍戒黄河津吏验
问禁止。罢总统所及各处僧录、僧正、都纲司，凡僧人
诉讼，悉归有司。罢仁虞院，复置鹰坊总管府。庚子，命
广西静江、融州军民官镇守三载无虞者，民官减一
资，军官升一阶，著为令。思州军民宣抚司招谕官唐
铨，以洞蛮杨正思等五人来朝，赐金帛有差。立淮安
忠武王伯颜祠于杭州，仍给田以供祀事。是月，帝谓
侍臣曰：“郡县官有善有恶，其命台官选正直之人为
廉访司，官而体察之，果有廉能爱民者，不次擢用，则
小人自知激厉矣。”旌表漳州长泰县民王初应孝行。
三月庚辰，召前枢密副使吴元珪、左丞拜降兀伯都
剌至京师，同诸老臣议事。丙戌，太阴犯太微上相。罢
五台行工部。己丑，命毋赦十恶大逆等罪。复典瑞院
为典瑞监。庚寅，即皇帝位于大明殿，受诸王、百官朝
贺。诏曰：“惟昔先帝事皇太后，抚朕眇躬，孝友天至。由
朕得托顺考遗体，重以母弟之嫡，加有削平内难之
功。于其践阼，曾未逾月。授以皇太子宝，领中书令、枢
密使，百揆机务，听所总裁，于今五年。先帝奄弃天下，
勋戚元老，咸谓大宝之承，既有成命，非与前圣宾天
而始征集宗亲，议所宜立者，比当稽周、汉、晋、唐故事，
正位宸极。朕以国恤方新，诚有未忍，是用经时。今则
上奉皇太后勉进之命，下徇诸王劝戴之勤，三月十
八日于大都大明殿即皇帝位。凡尚书省误国之臣，
先已伏诛，同恶之徒，亦已放殛。百司庶政，悉归中书。
命丞相铁木迭儿、平章政事李道复等从新拯治，可
大赦天下。敢以赦前事相告言者，罪以其罪。诸衙门
及近侍人等，毋隔越中书奏事。诸上书陈言者，量加
旌擢。其侥幸献地土并山场窑冶及中宝之人，并禁
止之。诸王、驸马经过州郡，不得非理需索。应和雇和
买，随即给价，毋困吾民。”辛卯，禁民间制金箔、销金、织
金。以御史中丞李士英为中书左丞。壬辰，发京仓米
减价以粜赈贫民。丁酉，命月赤察儿依前太师，宣徽
使铁哥为太傅，集贤大学士曲出为太保。敕百司改
陞品级者，悉复至元旧制。己亥，增置左翼、右翼指挥
各一员。宁夏路地震。是月，帝谕省臣曰：“卿等裒集中
统、至元以来条章，择晓法律老臣，斟酌重轻，折衷归
一，颁行天下，俾有司遵行，则抵罪者庶无冤抑。”又谕
太府监臣曰：“财用足则可以养万民，给军旅。自今虽
一缯之微，不言于朕，毋辄与人。”以陕西行尚书省左
丞兀伯都剌为中书右丞，昭文馆大学士察罕参知
政事，中书平章政事，知枢密院事床兀儿，钦察亲军
都指挥使脱火赤拔都儿中书右丞相，知枢密院事
铁木儿不花录军国重事，知枢密院事也速知枢密
院事，兼山东、河北蒙古军都万户，也先铁木儿遥授
左丞相，仁虞院使，也儿吉太子詹事，月鲁铁木儿并
知枢密院事。赐大都路民年九十者二千三百三十
一人，人帛二匹，八十者八千三百三十一人，人帛一
匹。夏四月壬寅，诏“分汰宿卫士，汉人、高丽、南人冒入
者还其元籍。”癸卯，禜星于回回司天台。以即位恩，赐
太师、太傅、太保人金五十两、银三百五十两，衣四袭，
行省臣预朝会者，赏银有差。丁未，以太子少保张驴
为江浙平章，戒之曰：“以汝先朝旧人，故命汝往。民为
邦本，无民何以为国？汝其上体朕心，下爱斯民。”戊申，
以即位告天地于南郊。庚戌，拘收下番将校不典兵
者虎符、银牌。癸丑，诏路、府、州、县官三年为满。罢典医
监。甲寅，太阴犯亢，荧惑犯垒壁阵。丙辰，诏谕宣徽使、
亦列赤，诸蒙古民有贫乏者，发廪济之。丁巳，罢中政
院。戊午，以即位告于太庙。辛酉，敕国子监师儒之职，
有才德者，不拘品级，虽布衣亦选用。癸亥，敕诸使臣
非军务急速者，毋给金字圆牌。定四宿卫士岁赐钞
二十四万二百五锭。罢中都留守司，复置隆兴路总管府，凡创置司存悉罢之。乙丑，封知枢密院事铁木
儿不花为宣宁王，赐银印。丁卯，诏曰：“我世祖皇帝参
酌古今，立中统、至元钞法，天下流行，公私蒙利，五十
年于兹矣。比者尚书省不究利病，辄意变更，既创至
大银钞，又铸大元至大铜钱。钞以倍数太多，轻重失
宜。钱以鼓铸弗给，新旧恣用，曾未再期，其弊滋甚。爰
咨廷议，允协舆言，皆愿变通以复旧制。其罢资国院
及各处泉货监提举司，买卖铜器，听民自便。应尚书
省已发各处至大钞本及至大铜钱，截日封贮，民间
行使者，赴行用库倒换。仍免大都、上都、隆兴差税。”三
年，命中书省赈济甘肃过川军，罢僧道、也里可温、荅
失蛮、头陀、白云宗诸司。改封亲王迭里哥儿不花为
湘宁王，赐金印，食湘乡州宁乡县六万五千户。拘还
甘肃、陕西、辽阳省臣所佩虎符。禁鹰坊扰民。罢通政
院，以其事归兵部。增置尚书、员外郎各一员。罢回回
合的司属。帝御便殿，李孟进曰：“陛下御极，物价顿减，
方知圣人神化之速，敢以为贺。”帝蹙然曰：“卿等能尽
力赞襄，使兆民乂安，庶几天心克享。至于秋成，尚未
敢必。今朕践阼，曾未逾月，宁有物价顿减之理？朕托
卿甚重，兹言非所赖也。”孟愧谢。帝谕集贤学士忽都
鲁都儿迷失曰：“向召老臣十人，所言治政，汝其详译
以进。”仍谕中书悉心举行。南阳等处风雹。五月壬申，
以宦者铁昔里为利用监卿。癸酉，八百媳妇蛮与大、
小彻里蛮寇边，命云南王及右丞阿忽台以兵讨之。
改封乳母夫寿国公杨德荣为云国公。丙子，命翰林
国史院纂修先帝《实录》及累朝皇后功臣列传，俾百
司悉上事迹。丁丑，禁毋以毒药酿酒。庚辰，敕中书省
裁省冗司。置高昌王傅。复度支院为监。罢泉府司、长
信院司禋监。辛巳，赐大长公主祥哥剌吉钞一万锭。
壬午，制“定翰林国史院承旨五员，学士、侍读、侍讲、直
学士各二员。拘诸王、驸马及有司驿券，自今遣使，悉
从中书省给降。”置祥和署，掌伶人。金齿诸国献驯象。
癸未，太阴犯氐。赐国师板的荅钞万锭，以建寺于旧
城。戊子，罗鬼蛮来献方物。甲午，复太常礼仪院为太
常寺。是月，禁民捕鴐鹅。六月癸卯，敕宣政院，“凡西番
军务必移文枢密院同议以闻。”吐蕃犯永福镇，敕宣
政院与枢密院遣兵讨之。乙巳，命侍臣咨访内外才
堪佐国者，悉以名闻，仍戒敕诸王恪恭乃职。丙午，以
内侍杨光祖为秘书卿，谭振宗为武备卿，关居仁为
尚乘卿，并授弘文馆学士。置湘宁王迭里哥儿不花
王傅。丁未，太阴犯太微东垣上相。己酉，诏存恤军人。
庚戌，太阴犯氐。壬子，敕甘肃省给过川军牛种、农器，
令屯田。癸丑，复太府院为太府监，省上都兵马指挥
为五员。甲寅，封亦思丹为怀仁郡王，赐银印。丁巳，敕
翰林国史院春秋致祭太祖、太宗、睿宗御容，岁以为
常。命和林行省右丞孛里马速忽经理称海屯田。大
同路宣宁县民家产犊而死，颇类麒麟车，载以献。左
右曰：“古所谓瑞物也。”帝曰：“五谷丰熟，百姓安业，乃为
瑞也。”己未，复置长信寺。封枢密使孛罗为泽国公。庚
申，敕自今诸司白事，须殿中侍御史侍侧。癸亥，赐晋
王也孙铁木儿钞五千锭，币帛各二千匹，太尉不花
金百两。复云州银场提举司，置仪鸾局，秩皆五品。甲
子，请大行皇帝谥于南郊，上尊谥曰仁惠宣孝皇帝，
庙号武宗。丙寅，拘收泉府司元给诸商贩玺书。丁卯，
罢只合赤、八剌合孙所造上供酒。戊辰，敕诸王朝会
后至者如例给赐。己巳，卫王阿木哥入见，帝谕省臣
曰：“朕与阿木哥同父而异母，朕不抚育，彼将谁赖？其
赐钞二万锭，他勿援例。”帝览《贞观政要》，谕翰林侍讲
阿林铁木儿曰：“此书有益于国家，其译以国语刊行，
俾蒙古、色目人诵习之。”济宁、东平、归德、高唐、徐、邳诸
州水，给钞赈之。河间、陕西诸县水旱伤稼，命有司赈
之，仍免其今年租。诸王塔剌马的遣使进驯象。秋七
月辛未朔，拘还辽阳省官提调诸事圆符、玺书、驿券。
裁减虎贲司职员。赐上都宿卫士贫乏者钞十三万
九千锭。丁丑，巩昌宁远县暴雨，山土流涌。敕内外军
官并覃官一等。癸未，甘州地震，大风，有声如雷。以朝
会恩赐诸王秃满金百五十两、银五千二百五十两，
币帛三千匹。乙酉，赐湘宁王迭里哥儿不花所部钞
三万二千锭。癸巳，太阴掩毕。甲午，置经正监，掌蒙古
军牧地，秩正三品，官五员。丁酉，太阴犯鬼距星。己亥，
诏谕省臣曰：“朕前戒近侍，毋辄以文记传旨中书，自
今敢有犯者，不须奏闻，直捕其人，付刑部究治。”敕御
史台臣选更事老成者为监察御史，超授中散大夫，
典内院使孛叔荣禄大夫。是月，江陵属县水，民死者
众。太原、河间、真定、顺德、彰德、大名、广平等路，德、濮、恩、
通等州霖雨伤稼。大宁等路陨霜，敕有司赈恤。闰七
月辛丑，命国子祭酒刘赓诣曲阜，以太牢祠孔子。甲
辰，车驾将还大都，太后以秋稼方盛，勿令鹰坊、驼人、
卫士先往，庶免害稼扰民，敕禁止之。枢密院奏：“居庸
关古道四十有三，军吏防守之处仅十有三。旧置千
户，位轻责重，请置隆镇万户府，俾严守备。”制曰：“可禜五星于司天台。”以故鲁王刁斡八剌适子阿礼嘉世
礼袭其封爵分地。乙巳，以朝会恩，赐月赤察儿、床兀
儿金二百两、银二千八百两、币帛有差。丙午，奉武宗
神主祔于太庙。戊申，封李孟秦国公。命亦怜真乞剌
思为司徒。己酉，吐蕃寇礼店、文州，命总帅亦怜真等
讨之。辛亥，以西僧藏不班八为国师，赐玉印。戊午，复
置司禋监。己未，诏谕省臣曰：“国子学世祖皇帝深所
注意。如平章不忽木等皆蒙古人，而教以成才。朕今
亲定国子生额为三百人，仍增陪堂生二十人，通一
经者以次补伴读，著为定式。”敕：军官“七十致仕，始听
子弟承袭。其有未老，即托疾引年。令幼弱子弟袭职
者，除名不叙；其巧计求迁者，以违制论。”壬戌，命赈恤
岭北流民。上都立通政院，领蒙古诸驿，秩正二品。甲
子，宁夏地震。乙丑，鲁国大长公主祥哥剌吉进号皇
姊大长公主，遣使招谕。黑水、白水等蛮十二万馀户
来降。丙寅，太阴犯轩辕。赐诸王阿不花等金二百两、
银七百五十两、钞一万三千六百三十锭，币帛各有
差。丁卯，完泽、李孟等言：“方今进用儒者，而老成日以
凋谢。四方儒士成才者，请擢任国学、翰林、秘书、太常
或儒学提举等职，俾学者有所激劝。”帝曰：“卿言是也。
自今勿限资级，果才而贤，虽白身亦用之。”敕：直省舍
人以“其半给事殿庭，半听中书差遣。”禁医人非选试
及著籍者毋行医药。大同宣宁县雨雹，积五寸，苗稼
尽殒。八月己巳朔，裁定京朝诸司员数，并依至元三
十年旧额。楚王牙忽都所部乏食，给钞万锭、出粟五
千石赈之。赐环卫圉人钞三万锭。以近侍曲列失为
户部尚书。甲戌，赐皇姊大长公主钞万锭。丙戌，安南
世子《陈日》。奉表以方物来贡。敕西番军务隶宣政
院。九月己亥朔，遥授左丞相不花进太尉。丙午，遥授
湖广平章、安南国王陈益稷入见，言：“臣自世祖朝来
归，妻子皆为国人所害，朝廷授以王爵，又赐汉阳田
五百顷，俾自赡，以终馀年。今臣年几七十，而有司拘
臣所授田，就食无所。”帝谓省臣曰：“安南国王慕义来
归，宜厚其赐，以怀远人。其进勋爵受田如故。”戊申，禁
民弹射飞鸟，杀马牛羊当乳者。禁卫士不得私衣侍
宴服及以质于人。庚戌，命枢密院阅各省军马。壬子，
改元皇庆。诏曰：“朕赖天地祖宗之灵，纂承圣绪，永惟
治古之隆，群生咸遂，国以乂宁。朕夙兴夜寐，不敢怠
遑，任贤使能，兴滞补阙，庶其臻兹。敛时五福，用敷锡
厥庶民，朕之志也。逾年改元，厥有彝典。其以至大五
年为皇庆元年。”都水监卿木八剌沙传旨给驿，往取
杭州所造龙舟。省臣谏曰：“陛下践祚，诞告天下，凡非
宣索，毋得擅进。诚取此舟，有乖前诏。”诏止之。复置中
宫位下怯怜口诸色民匠打捕鹰坊都总管府，秩正
三品。乙卯，太阴犯毕。丁巳，奉太后旨，以永平路岁入，
除经费外，悉赐鲁国大长公主。给云南王老的部属
马价一万二千锭。丙寅，敕省部官勿托以宿卫废职，
罢西番茶提举司。是月，江陵路水漂民居，溺死十有
八人。冬十月戊辰朔，有事于太庙。己巳，敕绘武宗御
容，奉安大崇恩福元寺，月四上祭。辛未，赐大普庆寺
金千两、银五千两、“钞万锭，西锦彩段纱罗布帛万端，
田八万亩，邸舍四百间。”丁丑，禁诸僧寺毋得冒侵民
田。辛巳，罢宣政院理问僧人词讼。以蕲县万户府镇
庆元、绍兴沿海万户府镇处州，宿州万户府兼镇台
州。戊子，省海道运粮，万户为六员，千户为七所。特授
故太师月儿鲁子木剌忽荣禄大夫，知枢密院事。辛
卯，罢诸王断事官。其蒙古人犯盗诈者，命所隶千户
鞫问。壬辰，诏“收至大银钞。”敕诸卫汉军练习武事。置
群牧监，秩正三品，掌兴圣宫位下畜牧。癸巳，诏置汴
梁、平江等处田赋提举司，掌大承华普庆寺赀产。给
云南增戍军钞二万五千锭。丙申，太白犯垒壁阵。十
一月戊戌，封司徒买僧为赵国公。辛丑，命延安、凤翔、
安西军屯田红城者还陕西屯田。敕商税官盗税课
者同，职官赃罪。立乖西府。以土官阿马知府事，佩金
符。李孟奏：“钱粮为国之本。世祖朝量入为出，恒务撙
节，故仓库充牣。今每岁支钞六百馀万锭。又土木营
缮百馀处，计用数百万锭，内降旨赏赐，复用三百馀
万锭。北边军需又六七百万锭，今帑藏见贮止十一
万馀锭，若此安能周给？自今不急浮费，宜悉停罢。”帝
纳其言，凡营缮悉罢之。辛亥，诸王不里牙屯等诬八
不沙以不法，诏窜不里牙屯、秃干于河南，因忽乃于
扬州，纳里于湖广，太那于江西，班出兀那于云南。壬
子，赈钦察卫粮五千七百五十三石。甲寅，太阴犯舆
鬼。戊午，禁汉人、回回、术者出入诸王、驸马及大臣家。
己未，以辽阳省平章政事合撒为中书平章政事。甲
子，敕增置京城米四十所，日平粜八百石，以赈贫民。
丙寅，加徽政使罗源为大司徒，赈诸军粮七千六十
石。十二月辛未，增置经正监官为八员。置尚牧所，秩
五品，掌太官羊。癸酉，封宣政会福院使暗普为秦国
公，增置兵部侍郎、郎中各一员。庚辰，太白经天。复以
陕西屯田军三千隶红城万户府。壬午，诏曰：“今岁不登，民何以堪春蒐其勿令供亿。”癸未，太白经天。甲申，
太阴犯太微西垣。上将浙西水灾，免漕江、浙粮四分
之一，存留赈济。命江西、湖广补运输京师、占城遣使
奉表贡方物。庚寅，申禁汉人持弓矢兵器、田猎。曲赦
大都大辟囚，一人并流以下罪。辛卯，裁宗正府官为
二十八员，遣官监视，焚至大钞。壬辰，太白经天。敕创
设边远官员，俟到任方降敕牒。乙未，命李孟整饬国
子监学。中书省臣言：“世祖定立选法，升降以示激劝。
今官未及考，或无故更代，或躐等进阶，僭受国公、丞
相等职。诸司”已裁而复置者有之，今“春以内降旨除
官千馀人，其中欺伪岂能悉知？坏乱选法，莫此为甚。”
帝曰：“凡内降旨，一切勿行。”赐济王朵列纳印。以和林
税课建延庆寺。诏谕安南国世子陈日。曰：“惟我祖
宗受天明命，抚有万方，威德所加，柔远能迩。乃者先
皇帝龙驭上宾，朕以王侯臣民不释之故，于至大四
年三月十八日即皇帝位，遵逾年改元之制，以至大
五年为皇庆元年。今遣礼部尚书乃马台等赍诏往
谕，仍颁《皇庆元年历日》一本。卿其敬授人时，益修臣
职，毋替尔祖事大之诚，以副朕不忘柔远之意。”
皇庆元年春正月庚子，帝谕御史大夫塔思不花曰：
“凡大臣不法，卿等劾奏毋避，朕自裁之。”癸卯，敕诸僧
犯奸盗、诈伪、斗讼，仍令有司专治之。甲辰，授太师、录
军国重事、知枢密院事脱儿赤颜开府仪同三司，嗣
淇阳王。戊申，改隆镇万户府为隆镇卫。庚戌，封知枢
密院事丑汉为安远王，出总北军。壬子，敕军不满五
千者勿置万户。癸丑，太阴犯太微东垣上将。旌表广
州路番禺县孝子陈韶孙。戊午，制“诸王设王傅六员，
银印，其次设官四员。”改封济王朵列纳为吴王。赐卫
王阿木哥庆元路定海县六万五千户。加崇福使也
里牙秦国公。己未，升崇祥监为崇祥院，秩正二品。壬
戌，升翰林国史院秩从一品。帝谕省臣曰：“翰林、集贤
儒臣朕自选用，汝等毋辄拟进。人言御史台任重，朕
谓国史院尤重。御史台是一时公论，国史院实万世
公论。”二月丁卯朔，徙大都路学所置周宣王石鼓于
国子监。敕称海屯内汉军存恤二年。庚午，西北诸王
也先不花遣使贡珠宝、皮币、马驼，赐钞一万二千六
百锭。辛未，改西安路为奉元路，吉州路为吉安路。壬
申，以霸州文安县屯田水患，遣官疏决之。遣使赐西
僧金五千两、银二万五千两、币帛三万九千九百匹。
甲戌，制定封赠名爵等级，著为令。改和林省为岭北
省。丙子，给称海屯田牛二千。赐晋王也孙铁木儿南
康路户六万五千。世祖诸皇子也先铁木儿、福州路
福安县、脱欢之子不荅失里，福州路宁德县、忽都鲁
铁木儿之子、泉州路南安县、爱牙赤之子、邵武路光
泽县，户并一万三千六百有四，食其岁赋。己卯，置卫
龙都元帅府，秩正二品，以古阿速卫隶之。八百媳妇
来献驯象二。壬午，太阴犯亢。封孛罗为永丰郡王。置
德安府行用钞库。罢庄浪州唐兀千户所。丙戌，省枢
密断事官为八员。庚寅，敕岭北省赈给阙食流民。敕
两淮民种荒田者如例输税。遣官同江西、江浙省整
治茶盐法。赐韩国公主普达实怜钞万锭。诏勉励学
校。赈山东流民至河南境者。通、漷州饥，赈粮两月。三
月。丁酉朔，荧惑犯东井。升给事中、秋正三品。罢诸王、
大臣私第营缮。戊戌，右丞相铁木迭儿言：“自今左右
司、六部官，有不尽心，初则论决，不悛则黜而不叙。”制
曰：“可。”省女直、水达达万户府冗员。敕诸王脱脱所招
户，其未籍者俾隶有司。己亥，以生日为天寿节。庚子，
加御史大夫火尼赤开府仪同三司。罢卫龙都元帅
府。壬寅，太阴犯东井。敕归德、亳州，以宪宗所赐不怜
吉带地一千七十三顷，还其子孙。丙子，敕“北边使者，
非军机毋给驿。”丁未，置内正司，秩正三品；卿、少卿、丞
各一员。戊申，升典内院，秩正二品。以前河南行省平
章政事塔失海牙为御史大夫。改翰林国史院司直
司为经历司，置经历、都事各一员。置五台寺济民局，
秩从五品。赐安王完泽及“其子金三百两、银一千二
百五十两、钞三千五百锭。”赐汴梁路上方寺地百顷。
辽阳省增置滦阳宽河驿。甲寅，西北诸王也先不花
等遣使以橐驼、方物入贡。丙辰，封同知徽政院事常
不阑奚为赵国公。庚申，敕简汰大明宫、兴圣宫宿卫。
甲子，给北军币帛二十万匹。遣户部尚书马儿经理
河南屯田。乙丑，命河南省建故丞相阿术祠堂。封诸
王塔思不花为恩平王。夏四月丁卯，简汰控鹤，还本
籍。以都水监隶大司农寺。置察罕脑儿捕盗司，秩从
七品。庚午，命浙东都元帅郑祐同江、浙军官教练水
军。辛未，给钞万锭。修香山永安寺。赵王汝安郡告饥，
赈粮八百石。升保定路万户府为上万户。癸酉，车驾
幸上都。丙子，太白昼见。封鄄国大长公主忙哥台为
大长公主，赐金印。增也可扎鲁忽赤为四十二员。壬
午，荧惑犯舆鬼。敕皇子硕德八剌置四宿卫。敕“僧人
田除宋之旧有并世祖所赐外，馀悉输租如制。阿速
卫指挥那怀等冒增卫军六百名，盗支粮七千二百石、币帛一千二百匹、钞二百八”锭。敕中书、枢密按治。
封知枢密院事木剌忽为广平王。癸未，荧惑犯积尸
气。庚寅，太白经天。大崇恩福元寺成，置隆禧院。龙兴
新建县霖雨伤禾。彰德安阳县蝗。五月丙申朔，以中
书平章政事合散为中书左丞相，江浙行省平章张
驴为中书平章政事，知枢密院事也先铁木儿授开
府仪同三司。壬寅，诸王脱忽思海迷失以农时出猎
扰民，敕禁止之，自今十月方许出猎。改和林路为和
宁路。赐诸王阿木哥钞万锭，速速迭儿、按麻思等各
千锭。以蒙古驿隶通政院，置濮阳王脱脱木儿王傅
官四员，给上都、滦阳驿马三百匹。丁未，缙山县行宫
建凉殿。己酉，以西宁州田租、税课赐大长公主忙古
台，赈宿卫士粮二万石。升回回司天台秩正四品。彰
德、河南、陇西雹。六月乙丑朔，日有食之。丁卯，天雨毛。
己巳，太阴犯天阙。敕“李孟博选中外才学之士任职
翰林，给羊马钞价，济岭北、甘肃戍军之贫者。”壬申，减
四川盐额五千引。赐崇福寺、河南官地百顷。丁亥，敕
罢封赠。诫左右守法度，勤职业，勿妄“侥幸加官。”赐安
远王丑汉金百两、银五百两、钞千锭。巩昌、河州等路
饥，免常赋二分。秋七月辛丑，定内正司官为六员。禁
诸王径宣旨于各路。徙中都内帑金银器归太府监。
赐新店诸驿钞三千八百锭，充使者饩廪。癸卯，诏奖
励御史台。丙午，升大司农司秩从一品。帝谕司农曰：
“农桑衣食之本，汝等举谙知农事者用之。”敕诸王小
薛部归晋宁路襄垣县民田。中书参政贾钧以病请
告，赐钞三百锭，给安车还乡。戊午，太阴犯东井。八月
丁卯，敕探马赤军羊马牛，依旧制百税其一。戊辰，太
白犯轩辕。辛未，太阴犯填星。丁丑，罢司禋监。己卯，以
吏部尚书许师敬为中书参知政事。庚辰，车驾至自
上都。壬午，辰星犯右执法。置少府监，隶大都留守司。
甲申，赐诸王阔阔出金束带一、银百五十两、钞二百
锭。乙酉，太白犯右执法。辛卯，敕云南省右丞阿忽台
等领蒙古军从云南王讨八百媳妇蛮。滨州旱，民饥，
出利津仓米二万石，减价赈粜。宁国路泾县水，赈粮
二月。安南国王陈益稷来朝。九月丁酉，增江、浙海漕
粮二十万石。戊戌，罢征八百媳妇蛮、大小彻里蛮，以
玺书招谕之。辛丑，命司徒田忠良等诣真定玉华宫，
祀睿宗御容。八百媳妇、大小彻里蛮献驯象及方物。
甲辰，升参议中书省事阿卜海牙为参知政事。拘火
者等所佩国公司徒印。丁巳，太阴犯亢。壬戌，琼州黎
贼啸聚，遣官招谕。冬十月甲子，有事于太庙。改隆兴
路为兴和路，赐银印。云南行省右丞算只儿威有罪，
国师搠思吉斡节儿奏请释之，帝斥之曰：“僧人宜诵
佛书，官事岂当与耶？”癸未，以中书参知政事察罕为
中书平章政事、商议中书省事。丁亥，太阴犯平道。戊
子，太阴犯亢。翰林学士承旨玉连赤不花等进顺宗、
成宗、武宗《实录》。罢造船提举司。辛卯，赦天下。赐李孟
潞州田二十顷。十一月戊戌，调汀、漳、畬军、代亳州等
翼汉军于本处屯田。己亥，太阴犯垒壁阵。甲辰，捕沧
洲群盗阿失荅儿等，擒之，支解以徇。丙午，谕六部官
毋逾越中书奏事。丙辰，封驸马脱脱木儿为岐王。庚
申，赐诸王宽彻忽荅迷失金百五十两、银一千“五百
两、钞三千锭、币帛有差。”占城国进犀象。缅国主遣其
婿及云南不农蛮酋长岑福来朝。十二月癸亥，中书
平章政事李孟致仕。以枢密副使张珪为中书平章
政事。癸酉，遣使分道决囚。壬申，晋王也孙铁木儿所
部告饥，赈钞一万五千锭。庚辰，知枢密院事荅失蛮
罢。省海道运粮万户一员，增副万户为四员。甲申，荧
惑、填星、辰星聚斗。鹰坊不花即列请往河南、湖广括
取孔雀珍禽，敕以扰民，不允。丁亥，遣官祈雪于社稷、
岳镇、海渎。省臣言：“中书职在总挈纲维，比者行省六
部诸司，应决不决者，往往作疑咨呈，以致文繁事弊。”
诏体世祖立中书初意，定拟程式以闻，俾遵行之。敕
回回合的如旧“祈福。”凡词讼悉归有司，仍拘还先降
玺书。戊子，太阴犯荧惑。己丑，宗王女班丹给驿取江
南田租，命拘还驿券。是月，诸王《春丹》叛。

二年春正月甲午，以察罕脑儿等处宣慰使伯忽为
御史大夫。辛丑，封前尚书右丞相乞台普济为安吉
王。丙午，宁王阔阔出薨。丁未，以太府卿秃忽鲁为中
书右丞相。戊申，太阴犯三公。己未，置辽阳行省儒学
提举司。二月壬戌，改典内院为“中政院”，秩正一品。甲
子，以皇后受册宝，遣官祭告天地于南郊及太庙。丁
丑，日赤如赭。己卯，免征益都饥民所贷官粮二十万
石。各寺修佛事，日用羊九千四百四十。敕遵旧制易
以蔬食。命张珪纲领国子学。庚辰，冀宁路饥，禁酿酒。
辛巳，诏以钱粮造作、诉讼等事悉归有司，以清中书
之务。壬午，西北诸王也先不花进马驼璞玉。丁亥，敕
“外任官应有公田而无者，皆以至元”钞给之。以乖西
府隶播州宣抚司。功德使亦怜真等以佛事奏释重
囚，不允。帝谕左右曰：“回回以宝玉鬻于官，朕思此物
何足为宝，唯善人乃可为宝。善人用则百姓安，兹国家所宜宝也。”丙申，以御史中丞脱欢荅剌罕为御史
大夫。庚子，荧惑犯垒壁阵。以晋宁、大同、大宁、四川、巩
昌、甘肃饥，禁酒。丙午，册立皇后弘吉剌氏，诏天下。丁
未，彗出东井。壬子，秃忽鲁言：“臣等职专燮理，去秋至
春亢旱，民间乏食，而又陨霜雨沙，天文示变，皆由不
能宣上恩泽，致兹灾异。乞黜臣等，以当天心。”帝曰：“事
岂关汝辈耶？其勿复言。”御史中丞郝天挺上疏论时
政，帝嘉纳之。赐西僧搠思吉斡节儿钞万锭。丙辰，以
皇后受册宝，遣官恭谢太庙。以亢旱既久，帝于宫中
焚香默祷，遣官分祷诸祠，甘雨大注，诏敦谕劝课农
桑。夏四月甲子，禜星于司天台。癸酉，赐寿宁公主橐
驼三十六。乙亥，车驾幸上都。丙子，高丽王辞位，以其
世子王焘为征东行中书省左丞相、上柱国，封高丽
国王。辛巳，加御史大夫伯忽开府仪同三司、太傅。壬
午，置中瑞司，秩正四品。甲申，诏遴选贤士，纂修国史。
乙酉，御史台臣言：“富人夤缘特旨，滥受官爵。徽政、宣
徽用人，率多罪废之流，近侍托为贫乏，互奏恩赏。西
僧以作佛事之故，累释重囚。外任之官身犯刑宪，辄
营求内旨以免罪。诸王、驸马、寺观臣僚土田，每岁征
租，亦极为扰民，请悉革其弊。”制曰：“可。”诏罢不急之役。
真定、保定、河间、大宁路饥贫，免今年田租十之三，仍
禁酿酒。安南国遣使来贡方物。五月辛丑，升中书右
丞兀伯都剌为平章政事，左丞八剌脱因为右丞，参
知政事阿卜海牙为左丞，参议中书省事秃鲁花铁
木儿为参知政事。顺德、冀宁路饥，辰州水，赈以米钞，
仍禁酿酒。檀州及获鹿县蝻六月己未朔，京师地震。
癸亥，秃忽鲁等以灾异乞赐放黜，不允。丙寅，京师地
震。辛未，以参知政事许思敬纲领国子学。乙亥，诏谕
僧俗辩讼，有司及主僧同问，续置土田，如例输税。丙
子，赐诸王按灰金五十两、银七百五十两、金束带一，
币帛各四十匹。己卯，河东廉访使赵简言：“请选方正
博洽之士任翰林侍读、侍讲学士，讲明治道，以广圣
听。”从之。御史台臣言：“比年廉访司多不悉心奉职，宜
令监察御史检核名实而黜陞之。广海及云南、甘肃
地远，迁调者惮弗肯往，乞令后加一等官之。”制曰：“可。”
壬午，命监察御史检察监学官，考其殿最。癸未，命委
官简汰卫士。甲申，建崇文阁于国子监，给马万匹与
豳王南忽里等军士之贫乏者。以宋儒周敦颐、程颢、
颢弟颐、张载、邵雍、司马光、朱熹、张栻、吕祖谦及故中
书左丞许衡从祀孔子庙庭。上都民饥，出米五千石
减价赈粜。河决陈、亳、睢州、开封、陈留县没民田庐。秋
七月己丑朔，岁星犯东井。辛卯，太白昼见。癸巳，以作
佛事，释囚徒二十九人。赐宣宁王铁木儿不花币帛
百二十匹，安远王亦思丹等各百匹。保定、真定、河间
民流不止，命所在有司给粮两月，仍悉免今年差税。
诸被灾地并弛山泽之禁，猎者毋入其境。甲午，置榷
茶批验所并茶由局官。乙未，太白画见。庚子，立长秋
寺，掌武宗皇后宫政，秩三品。敕“卫王阿木哥岁赐外”，
给钞万锭。赐驸马脱铁木儿金百五十两、银七百五
十两、钞二千锭、币帛五十匹。辛丑，复立四川等处儒
学提举司。壬寅，京师地震。免大宁路今岁盐课。丁未，
赐诸王火罗思迷、脱欢、南忽里，驸马忙兀带金二百
两、银一千二百两、钞一千六百锭，币帛各有差。己酉，
改淮东、淮西道宣慰司为淮东宣慰司。以淮西三路
隶河南省。敕守令劝课农桑，勤者升迁，怠者黜降，著
为令。丙辰，太白昼见。丁巳，太白经天。云州蒙古军乏
食，户给米一石，兴国属县蝻发米赈之。八月戊午朔，
太白昼见。扬州路崇明州大风，海潮泛溢，漂没民居。
壬戌，岁星犯东井。丁卯，车驾至自上都。庚午，以侍御１
史薛居敬为中书参知政事。壬午，太阴犯舆鬼。九月，
以相儿加思巴为帝师。癸巳，以宣徽院使完泽知枢
密院事。戊申，封脱欢为安定王，赐金印。敕镇江路建
银山寺，勿徙寺傍茔冢。京师大旱，帝问弭灾之道，翰
林学士程钜夫举汤祷桑林事，帝奖谕之。冬十月己
卯，敕中书省议行科举。封不荅灭里为安德王。辛未，
徙昆山州治于太仓，昌平县治于新店。癸未，以辽阳
路之懿州，隶辽阳行省。复置蒙阴县，隶莒州。乙酉，旌
表高州民萧乂妻赵氏贞节，免其家科差。壬寅，敕汉
人、南人、高丽人宿卫，分司上都，勿给弓矢。甲辰，行科
举。诏天下，“以皇庆三年八月天下郡县，兴其贤者、能
者充贡，有司次年二月会试京师，中选者”亲试于廷，
赐及第、出身有差。帝谓侍臣曰：“朕所愿者，安百姓以
图至治，然匪用儒士，何以致此。设科取士，庶几得真
儒之用，而治道可兴也。”十二月辛酉，可里马丁上所
编《万年历》。发米五千石，赈阿只吉部之贫乏者。海都、
都哇属户内附，敕所在给衣粮。丙子，定百官致仕资
格。甲申，诏饬海道漕运万户府。京师以久旱，民多疾
疫，帝曰：“此皆朕之责也，赤子何罪！”明日，大雪。以嘉定
州德化县民灾，发粟赈之。

延祐元年春正月丁亥，授中书右丞刘正平章政事，
商议中书省事。丙申，除四川酒禁、兴元、凤翔、泾州、邠州岁荒禁酒。庚子，敕：“各省平章为首者及汉人省臣
一员，专意访求遗逸，苟得其人，先以名闻而后致之。”
以江浙行中书省左丞高昉为中书参知政事。丁未，
诏改元延祐。释天下流以下罪囚，免上都、大都差税
“二年，其馀被灾曾经赈济人户，免差税一年。”庚戌，中
书省臣秃鲁忽等以灾变乞罢免，不允。二月庚申，立
《印经》提举司。戊辰，大宁路地震。癸酉，荧惑犯东井。甲
戌，以侍御史赵世延为中书参知政事。诏免蒙古地
差税二年，商贾勿免。己卯，给钞六千三百锭，赈济良
乡诸驿。壬午，以合散为中书右丞相，监修国史。癸未，
以中书参政高昉为集贤学士。三月壬辰，太阴掩荧
惑。赐诸王塔失蒙古钞千锭、衣二袭。戊戌，真定、保定、
河间民饥，给粮两月。己亥，白晕亘天，连环贯日。癸卯，
暹国王遣其臣爱耽入贡。改南剑路曰延平，剑浦县
曰南平。乙巳，以僧人作佛事，择释狱囚，命中书审察。
丙午，封阿鲁秃为赵王。戊申，车驾幸上都。己酉，敕奸
民宫其子为阉宦，谋避徭役者罪之。辛亥，命参知政
事赵世延纲领国子学。癸丑，中书平章政事察罕致
仕。晋宁民侯喜儿昆弟五人并坐法当死。帝叹曰：“彼
一家不幸而有是事，其择情轻者一人杖之，俾养父
母，毋绝其祀。”闰三月甲寅朔，敕减枢密、知院冗员。辛
酉，太阴犯舆鬼。罢咒僧月给俸，遣人视大都至上都
驻跸之地，有侵民田者，计亩给直。丙寅，太阴犯太微
东垣。丁丑，畿内及诸卫屯军饥，赈钞七千五百锭。汴
梁、济宁、东昌等路，陇州、开州、青城、齐东、渭源、东明、长
垣等县陨霜，杀桑果禾苗，归州告饥，出粮减价赈粜。
马八儿国主昔剌木丁遣其臣爱思丁贡方物。夏四
月甲申朔，大宁路地震，有声如雷。丁亥，敕储称海五
河屯田粟，以备赈济。太常寺臣请立北郊，不允。升延
庆寺秩正二品。西番诸驿贫乏，给钞万锭。曲鲁部畜
牧毙耗，赈钞八百七十三锭。己酉，废真阳、含光二县
入英德州。壬辰，诸王脱脱薨，以月思别袭位。己酉，敕
郡县官勤职者加赐币帛。以铁木迭儿录军国重事，
监修国史。立回回国子监。帝以《资治通鉴》载前代兴
亡治乱，命集贤学士忽都鲁都儿迷失及李孟择其
切要者译写以进。武昌路饥，命发米减价赈粜。五月
甲寅朔，赐营王也先铁木儿钞万锭。戊午，辰星犯舆
鬼。丁卯，赐李孟孝感县地二十八顷。禁诸王支属径
取分地租“赋扰民。”敕岭北行省瘗阵没遗骼。乙亥，赈
怯鲁连地贫乏者米三千石。丁丑，徙沧州治于长芦
镇。戊寅，京兆为故儒臣许衡立鲁斋书院，降玺书旌
之。庚辰，卢阳、麻阳二县以土贼作耗，蠲其地税赋。营
王也先铁木儿支属贫乏，赈粮两月。武陵县霖雨，水
溢，溺死居民，漂没庐舍禾稼。潭州、汉阳、思州民饥，并
发廪减价粜赈之。肤施县大风雹，损禾并伤人畜。六
月戊子，敕“内侍今后止授中官，勿畀文阶。”置云南行
省儒学提举司。封河南省丞相卜怜吉带为河南王。
壬辰，增置畿内州县同知、主簿各一员。诸王察八儿
属户匮乏，给粮一岁，仍俾屯田以自赡。发军增垦河
南芍陂等处屯田。乙未，荧惑犯右执法。戊申，增置两
浙盐运司判官一员。甲辰，拘河西僧免输租赋玺书。
敕：“诸王、戚里入觐者，宜趁夏时刍牧至上都，毋辄入
京师，有事则遣使奏禀。”衡州、郴州、兴国、永州路耒阳
州饥，发廪减价赈粜。宣平、仁寿、白登县雹，损稼，伤人
畜。秋七月乙卯，荅即乃所部匮乏户，给粮二石。庚午，
命中书省臣议复封赠。赐晋王也孙铁木儿部钞十
万锭。诏开下番市舶之禁。赐卫王阿木哥等钞七千
锭。乙亥，会福院越制奏旨除官，敕“自今举人听中书
可否以闻。”申饬私盐之禁。沅陵、卢溪二县水，武清县
浑河堤决，淹没民田，发廪赈之。八月戊子，车驾至大
都。癸卯，升太常寺为太常礼仪院，秩正二品。丁未，冀
宁、汴梁及武安、涉县地震，坏官民庐舍，武安死者十
四人，涉县三百二十六人。台州、岳州、武冈、常德、道州
等路水，发廪减价赈粜。九月壬戌，改提点教坊司事
为大使。己巳，复以铁木迭儿为右丞相，合散为左丞
相。罢陕西诸道行御史台，降仪凤卿为仪凤大使。肇
庆、武昌、建德、建康、南康、江州、袁州、建昌、赣州、杭州、抚
州、安丰等路水，发廪减价赈粜。冬十月癸巳，升颍州
万户府为中万户府。乙未，敕吏人转官止从七品，在
选者降等注授。申饬内侍及诸司隔越中书奏请之
禁。敕“下番商贩须江浙省给牒以往，归则征税如制，
私往者没其物。”遣官括淮民所佃闲田不输税者。丙
申，复甘肃屯田，置沙、瓜等处屯储总管万户府，秩正
三品。乙巳，置恩平王塔思不花傅二人。庚戌，辰星犯
东咸。监察御史言：“乞命枢密院设法教练士卒，应军
官袭职者，试以武事而后任之。”制曰：“可。”遣张驴经理
江南田粮。十一月壬子，升司天台为司天监，秩正三
品，赐银印。乙卯，改大同侍卫亲军都指挥使司为中
都威卫使司。置保安军于麻阳县，以御徭蛮。戊辰，以
通政院使萧拜住为中书右丞。辛未，以翰林学士承
旨荅失蛮知枢密院事。癸酉，敕：吏人贼行者黥其面大宁路地震，有声如雷。戊寅，铁木迭儿言：“比者僚属
及六部诸臣，皆晚至早退，政务废弛。今后有如此者，
视其轻重杖责之。臣或自惰，亦令诸人陈奏。”帝曰：“如
更不悛，则罢不叙。”以前中书右丞相秃忽鲁知枢密
院事。静安路饥，发粮赈之。诏检核浙西、江东、江西田
税。十二月壬午，汴梁、南阳、归德、汝宁、淮安水。敕禁酿
酒，量加赈恤。癸未，赈诸王铁木儿不花部米五千石，
秃满部二千石。辛卯，禁诸王、驸马权势之人增价鬻
盐。壬辰，诏定官员、士庶衣服、车舆制度。甲午，太阴犯
舆鬼。己亥，敕中书省定议，“孔子五十三代孙当袭封
衍圣公者，以名闻。”庚子，遣官浚扬州、淮安等处运河。
以翰林学士承旨李孟复为中书平章政事。癸卯，太
阴犯房。甲辰，太阴犯天江。乙巳，敕经界诸卫屯田。沔
阳、归德、汝宁、安丰等处饥，发米赈之。

二年春正月乙卯，岁星犯舆鬼。戊午，怀孟、卫辉等处
饥，发米赈之。己未，太白昼见。癸亥，太阴犯轩辕。丙寅，
霖雨，坏浑河堤堰，没民田，发卒补之。禁民炼铁，发卒
浚漷州漕河。丁卯，太阴犯进贤。戊辰，晋宁等处民饥，
给钞赈之。己巳，置大圣寿万安寺都总管府，秩正三
品。庚午，立行用库于江阴州。敕以江南行台赃罚钞
赈恤饥民。乙亥，诏遣宣抚使分十二道问民疾苦，黜
陟官吏，并给银印。命中书省臣分领庶务。禁南人典
质妻子贩买为驱。御史台臣言：“比年地震水旱，民流
盗起，皆风宪顾忌，失于纠察。宰臣燮理，有所未至。或
近侍蒙蔽，赏罚失当，或狱有冤滥，赋役繁重，以致乖
和。宜与老成共议所由。”诏明言其事当行者以闻。诸
王脱列铁木儿部阙食，以钞七千五百锭给之。益都、
般阳、晋宁民饥，给钞米赈之。二月己卯朔，会试进士。
戊子，太白昼见。癸巳，太白经天。甲午，诏禁民转鬻养
子。丙申，赐诸王纳忽荅儿金五十两、银二百五十两、
钞五百锭。庚子，诏以公哥罗古罗思监藏班藏卜为
帝师，赐玉印，仍诏天下。壬寅，云南王老的来朝。辰、沅
洞蛮吴干道为寇，敕调兵捕之。乙巳，赐诸王月鲁铁
木儿钞万锭。丙午，太白经天。是月，晋宁、宣德等处饥，
给米钞赈之。真州扬子县火，发米减价赈粜。三月乙
卯，廷试进士，赐护都沓儿、张起岩等五十六人及第、
出身有差。丙辰，太阴色赤如赭。庚午，帝率诸王百官
奉玉册玉宝，加上皇太后尊号。诏天下蠲逋欠税课。
丁丑，以中书平章张驴为江浙行省平章政事。夏四
月戊寅朔，日有食之。辛巳，赐进士恩荣宴于翰林院。
癸巳，敕“亦思丹等部出征军有后期及逃还者，并斩
以徇。”甲午，谕晋王也孙铁木儿以先朝所赐惠州银
矿洞归还有司。庚子，太阴犯垒壁阵。辛丑，赐会试下
第举人七十以上，从七流官致仕，六十以上府、州教
授，馀并授山长、学正，后勿援例。敕“诸王分地仍以流
官为达鲁花赤，各位所辟为副达鲁花赤。”命李孟等
类集累朝条格，俟成书闻奏颁行。立规运提点所，秩
五品，置官四员；广贮库，秩七品，置官二员。并隶寿福
院。乙巳，车驾幸上都宣徽院，以供尚膳。遣人猎于归
德，敕以其扰民，特罢之，加授特进、上卿、元教、大宗师
张留孙开府仪同三司。丙午，封诸王察八儿为汝宁
王。潭州、江州、建昌、沅州饥，发廪赈粜。五月戊申朔，改
给各道廉访司银印。复立陕西诸道行御史台。贵赤、
张小厮等招户六千，勒还民籍。御史中丞王毅乞归
养亲，不许。庚申，赐公主燕海牙钞千锭。辛酉，太阴犯
天江。乙丑，秦州成纪县山移，是夜，疾风电雹，北山南
移至夕河川，次日再移。平地突出土阜，高者二三丈，
陷没民居，敕遣官核验赈恤。庚午，太白昼见。立海西、
辽东鹰坊万户府，隶中政院。壬申，诸王撒都失里薨。
甲戌，日赤如赭。加授宦者中尚卿，续元晖昭文馆大
学士。乙亥，日赤如赭。是月，发粟三百石，赈诸王按铁
木儿等部贫民。奉元龙兴、吉安、南康、临江、袁州、抚州、
江州、建昌、赣州、南安、梅州、辰州、兴国、潭州、岳州、常德、
武昌等路，南丰州、澧州等处饥，并发廪赈粜。六月辛
巳，察罕脑儿诸驿乏食，给粮赈之。甲申，太白昼见。是
夜，太阴犯平道。乙未，徙陕西肃政廉访司于凤翔。戊
戌，豳王南忽里等部困乏，给钞俾买马羊以济之。河
决郑州。己亥，置汝宁王察八儿王傅官。辛丑，以济宁、
益都亢旱，汰省宿卫士刍粟。癸卯，太白犯东井。丙午，
辰星犯舆鬼。缅国主遣其子脱剌合等来贡方物。秋
七月庚戌，增兴和路治中一员。戊申，赐宣宁王铁木
儿不花及其二弟钞万锭，并玉具、鞍勒币帛。壬子，增
尚舍寺官六员为八员，云需总管府增同知二员。癸
丑，复赐晋王也孙铁木儿惠州银铁洞。甲寅，置诸王
斡罗温孙王傅官四员。复陈州商水镇为南屯县。省
两淮屯田总管府官四员，并提领所入提举司。改只
合赤八剌合孙总管府为尚供府。乙卯，赣州土贼蔡
五九聚众作乱，敕遣兵捕之。敕阿宿卫户贫乏者，给
牛种、耕具，于连怯烈地屯田。甲子，江南湖广道奉使
温迪罕言：“廉访司公田多取民租，宜复旧制。”从之。乙
丑，升崇福院秩正二品。癸酉，赐卫王阿木哥钞万锭命铁木迭儿总宣政院事，诏谕中外。是月，畿内大雨。
漷州昌平、香河、宝坻等县水，没民田庐。潭州、金州、永
州路茶陵州霖雨，江涨没田稼，出米减价赈粜。八月
丙戌，赣州贼蔡五九陷汀州宁化县，僭称王号。诏遣
江浙行省平章张驴等率兵讨之。己丑，车驾至自上
都。乙未，台臣言：“蔡五九之变，皆由昵匝马丁经理田
粮，与郡县横加酷暴，逼抑至此。新丰一县，撤民庐千
九百区，夷墓扬骨，虚张顷亩，流毒居民，乞罢经理及
冒括田租。”制曰：“可。”庚子，改辽阳省泰州为泰宁府。壬
寅，增国子生百员，岁贡伴读四员。诏江浙行省印《农
桑辑要》万部，颁降有司遵守劝课。旌表贵州达鲁花
赤相元孙妻脱脱真死节，仍俾树碑任所。九月丁未，
张驴以括田逼死九人，敕吏部尚书王居仁等鞫之。
己酉，太阴犯房。甲寅，日色如赭。辛酉，太白犯左执法。
壬戌，蔡五九众溃，伏诛，馀党悉平。敕赏军士讨捕功，
并官其死事者子孙。己巳，徙典尢仓于赤斤之地。赐
诸王别铁木儿永昌路及西凉州田租。冬十月丙子
朔，客星见太微垣。丁丑，封脱火赤为威宁郡王，赐金
印，忽儿赤铁木儿不花为赵国公。庚辰，以淮西廉访
使郭贯为中书参知政事。壬午，有事于太庙。给云南
廉访司公田。乙未，升同知枢密院事铁木儿脱知枢
密院事。授白云宗主沈明仁荣禄大夫、司空。丁酉，加
授铁木迭儿太师。癸卯，八百媳妇蛮遣使献驯象二，
赐以币帛。十一月丙午，客星变为彗，犯紫微垣，历轸
至壁十五宿。明年二月庚寅乃灭。辛未，以星变，赦天
下，减免各路差税有差。甲戌，封《和世》为周王，赐金
印。左丞相合散等言：“彗星之异，由臣等不才所致，愿
避贤路。”帝曰：“此朕之愆，岂卿等所致？其复乃职，苟政
有过差，勿惮于改。凡可以安百姓者，当悉言之。庶上
下交修，天变可弭也。”十二月戊寅，赐云南行省参政
汪长安虎符，预军政。庚寅，增置平江路行用库。癸巳，
给钞买羊马赈北边诸军。命省臣定拟“封赠通例，俾
高下适宜以闻。”旌表汀州宁化县民赖禄孙《孝行》。
三年春正月乙巳，汉阳路饥，出米赈之。特授昔宝赤
八剌合孙达鲁花赤，脱欢金紫光禄大夫、太尉，仍给
印。丙午，封前中书左丞相忽鲁荅儿寿国公。增置晋
王部断事官四员，都水太监二员，省卿一员。以真定、
保定荐饥，禁畋猎。改直沽为海津镇。辛酉，升同知枢
密院事买闾知院事。壬戌，赐上都开元寺江浙田二
百顷，华严寺百顷。赐赵王阿鲁秃部钞二万锭。二月
丁丑，调海口屯储汉军千人，隶临清运粮万户府，以
供转漕，给钞二千锭。戊寅，命湖广行省谕安南归占
城国主，置安远王。丑汉王傅，河间、济南、滨棣等处饥，
给粮两月三月辛亥，特授高丽王世子王暠开府仪
同三司，沈王加授将作院使吕天麟大司徒。甲寅，敕
萧拜住及陕西、四川省臣各一员，护送周王之云南。
置周王常侍府，秩正二品，设常侍七员，中尉四员，谘
议、记室各二员。置打捕鹰坊民匠总管府，设官六员，
断事官八员，延福司饮膳署官各六员，并隶周王常
侍府。辛酉，升太史院秩正二品。癸亥，车驾幸上都。壬
申，鹰坊孛罗等扰民于大同。敕拘还所奉玺书。禁天
下春时畋猎。夏四月癸酉朔，赐皇姊大长公主钞五
千锭、币帛二百匹。河南流民群聚渡江，所过扰害，命
行台廉访司以见贮赃钞赈之。横州猺蛮为寇，命湖
广省发兵讨捕。壬午，谕中书省，岁给卫王阿木哥钞
万锭。敕卫辉、昌平守臣修殷比干、唐狄仁杰祠，岁时
致祭。戊子，升印经提举司为广福监。己丑，升会福院
秩正二品。癸巳，赐安远王丑汉金各五百两、钞千锭、
币帛二十匹。己亥，增置周王断事官二员。以淮东廉
访司佥事苗好谦善课民农桑，赐衣一袭。庚子，以上
都留守憨剌合儿知枢密院事。升殊祥院秩正二品。
命中书省与御史台、翰林、集贤院集议封赠通制，著
为令。辽阳、盖州及南丰州饥，发仓赈之。五月甲辰至
戊申，日赤如赭。辛亥，以江西行省右丞相斡赤为大
司徒。庚申，以大都留守伯铁木儿为中书平章政事。
陞中书右丞萧拜住为平章政事，左丞阿卜海牙为
右丞，参政郭贯为左丞，参议不花为参知政事。庚午，
置甘肃儒学提举司、辽阳金银铁冶提举司，秩并从
五品。赐诸王迭里哥儿不花等金三百五十两、银一
千二百两、钞三千二百锭、币帛有差。潭、永、宝庆、桂阳、
沣、道、袁等路饥，发米赈粜。六月乙亥，制“封孟轲父为
邾国公，母为邾国宣献夫人。改诸王”、功臣分地郡邑
同知、县丞为副达鲁花赤，中下县及录事司增置副
达鲁花赤一员。丙子，融、宾、柳州猺蛮叛，命湖广行省
遣官督兵捕之。丁丑，敕：“大辟罪临刑，敢有横加刲割
者，以重罪论。凡鞫囚非强盗，毋加酷刑。”戊寅，吴王朵
列纳等部乏食，赈粮两月。己卯，诏谕百司各勤其职，
毋隳废大政。甲申，给安远王《丑汉》公枢密院印。丁亥，
封床兀儿为句容郡王。丁酉，赐周王从卫钞四十万
锭。河决汴梁，没民居。辽阳之盖州饥，并发粮赈之。秋
七月壬子，命御史大夫伯忽、脱欢、荅剌罕拯治台纲仍降诏宣谕中外。乙卯，封玉龙铁木儿为保恩王，赐
金印。辛酉，赐普庆寺益都田百七十顷。丙寅，复以燕
铁木儿知枢密院事。庚午，发高丽、女直、汉军千五百
人于滨州、辽河、庆云、赵州屯田。八月癸酉，以兵部尚
书乞塔为中书参知政事。己卯，车驾至自上都。戊戌，
置织佛像工匠提调所，秩七品，设官二员。九月辛丑，
复五条河屯田。以中书左丞郭贯为集贤大学士，集
贤大学士王毅为中书左丞。庚戌，割上都宣德府奉
圣州怀来、缙山二县隶大都路，改缙山县为龙庆州，
帝生是县，特命改焉。癸丑，太白昼见。己未，冀宁、晋宁
路地震。丙寅，太白经天。冬十月辛未，以江南行台侍
御史高昉为中书参知政事。壬申，有事于太庙。调四
川军二千人、云南军三千人乌蒙等处屯田。置总管
万户府，秩正三品，设官四员，隶云南省。壬午，河南路
地震。甲申，太白犯斗。庚寅，敕五台灵鹫寺置铁冶提
举司。乙未，赐豳王南忽里部钞四万锭。丁酉，修甘州
城。申禁民有父在者不得私贷人钱及鬻墓木。甘州、
肃州等路饥，免田租。十一月壬寅，命监察御史监治
岭北钩校钱粮，半岁更代。大万宁寺住持僧米普云
济以所佩“国公印移文有司，紊乱官政”，敕禁止之。乙
巳，增集宁砂井、净州路同知、府判、提控案牍各一员。
乙卯，改旧运粮提举司为大都陆运提举司，新运粮
提举司为京畿运粮提举司，澧州路安抚司为安定
军民府。十二月庚午，以知枢密院事秃忽鲁为陕西
行省左丞相。壬午，授嗣汉三十九代天师张嗣成太
元辅化体仁应道大真人，主领三山符箓，掌江南道
教事。丁亥，立皇子硕德八剌为皇太子，兼中书令、枢
密使，授以金宝，告天地宗庙。升同知枢密院事床兀
儿知枢密院事。诸王按灰部乏食，给米三千一百八
十六石济之。

四年春正月庚子，帝谓左右曰：“中书比奏百姓乏食，
宜加赈恤。朕默思之，民饥若此，岂政有过差以致然
欤？向诏百司，务遵世祖成宪，宜勉力奉行，辅朕不逮。
然尝思之，唯省刑薄赋，庶使百姓各遂其生也。”乙卯，
诸王脱脱驻云南，扰害军民，以按灰代之。丙辰，以知
枢密院事完者为云南行省平章政事。己未，给帝师
寺廪食钞万锭。壬戌，冀宁路地震。戊辰，给诸王也速、
也不干、明安荅儿部粮三月。闰月庚辰，封诸王孛罗
为冀王。丙戌，以立皇太子诏天下，给赐鳏寡孤独钞，
减免各路租税有差。赐诸王、宗戚朝会者金三百两、
银二千五百两、钞四万三千九百锭。辛卯，封别铁木
儿为汾阳王。壬辰，给豳王南忽里部钞十二万锭买
马。汴梁、扬州，河南、淮安、重庆、顺庆、襄阳民皆饥，发廪
赈之。二月庚子，赐诸王买闾部钞三万锭。甲辰，敕郡
县各社复置义仓。戊申，特授近侍完者不花翰林侍
读学士、知制诰、同修国史。癸亥，升泰宁府为泰宁路，
仍置泰宁县。乙丑，升蒙古国子监秩正三品，赐银印。
丙寅，以诸王部值脱“火赤之乱，百姓贫乏，给钞十六
万六千锭、米万石赈之。”曹州水，免今年租。三月丁卯
朔，升靖州为路。庚午，给赵王阿鲁秃部粮四千石。乙
酉，太阴犯箕。辛卯，车驾幸上都。夏四月戊戌，给安王
兀都思不花部军粮。三月己亥，德安府旱，免屯田租。
壬寅，加授太常礼仪院使拜住大司徒。赐赵王阿鲁
秃金五十两、银五百两、钞千锭。割怀来县隶龙庆州。
甲辰，以太宁路隶辽阳省。戊申，荅合孙寇边，吴王朵
列纳等败之于和、怀，赐金玉束带、黄金币帛有差。己
未，诸王纽怜薨。乙丑，禁岭北酒。帝常夜坐，谓侍臣曰：
“雨晹不时，奈何？”萧拜住对曰：“宰相之过也。”帝曰：“卿不
在中书耶？”拜住惶愧。顷之，帝露香默祷，既而大雨，左
右以雨衣进，帝曰：“朕为民祈雨，何避焉。”翰林学士承
旨忽都鲁都儿迷失、刘赓等译《大学衍义》以进。帝览
之，谓群臣曰：“《大学衍义》议论甚嘉，其令翰林学士阿
怜铁木儿译以国语。”五月辛未，授上都留守阔阔出
开府仪同三司、大司徒。壬申，赐出征诸王丑汉等金、
银、钞币有差。乙亥，加封大长公主忙哥台为皇姑大
长公主，给金印。戊寅，改卫率府为中翊府。壬午，黄州、
高邮、真州、建宁等处流民群聚，持兵抄掠，敕所在有
司，其伤人及盗者罪之，馀并给粮遣归。以翰林学士
承旨赤因铁木儿为中书平章政事，中书平章兀伯
都剌为集贤大学士。己丑，升中书左丞阿卜海牙为
平章政事，参政乞塔为右丞，高昉为左丞，参议中书
省事换住张思明并参知政事。六月乙巳，太阴犯心。
内外监察御史四十馀人劾铁木迭儿奸贪不法。戊
申，铁木迭儿罢。以左丞相合散为中书右丞相。己酉，
兀伯都剌复为中书平章政事。壬子，以工部尚书王
桂为中书参知政事，安远王丑汉、赵王阿鲁秃为叛
王脱火赤所掠，各赐金银币帛。丙辰，敕“诸王、驸马、功
臣分地，仍旧制自辟达鲁花赤。”丁巳，安南国遣使来
贡。戊午，置冀王孛罗，王傅二员，中尉、司马各一员，都
总管府秩正三品。己未，给岭北行省经费钞九十万
锭、杂彩五万匹。癸亥，禁总摄沈明仁所佩司空印，毋移文有司。秋七月乙亥，李孟罢。以江浙行省左丞王
毅为中书平章政事。庚辰，赐皇姑大长公主忙哥台
金百两、银千两、钞二千锭、币帛各百匹，赏讨叛王有
功句容郡王床兀儿等金、银、币、帛、钞各有差。壬午，敕
“赤因铁木儿颁赉诸王、驸马及赈济所部贫乏，特授
中卫亲军都指挥使孛兰奚太尉。”己丑，成纪县山崩，
土石溃徙，坏田稼庐舍，压死居民。辛卯，冀宁路地震。
帝谕省臣曰：“比闻蒙古诸部困乏，往往鬻子女于民
家为婢仆，其命有司赎之，还各部。”帝出，见卫士有敝
衣者，驻马问之，对曰：“戍守边镇馀十五年，以故贫耳。”
帝曰：“此辈久劳于外，留守臣未尝以闻，非朕亲见，何
由知之。自今有类此者，必言于朕。”因命赐之钱帛。八
月丙申，车驾至自上都。荧惑犯舆鬼。壬子，太阴犯昴。
庚申，合散奏事毕，帝问曰：“卿等日所行者何事合散？”
对曰：“臣等第奉行诏旨而已。”帝曰：“卿等何尝奉行朕
旨，虽祖宗遗训，朝廷法令，皆不遵守。夫法者，所以辨
上下，定民志。自古及今，未有法不立而天下治者。使
人君制法，宰相能守而勿失，则下民知所畏避，纲纪
可正，风俗可厚。其或法弛民慢，怨言并兴，欲求治安，
岂不难哉？”九月丙寅，合散言：“故事，丞相必用蒙古勋
臣，合散回回人，不厌人望。”遂恳辞。制以宣徽使伯荅
沙为中书右丞相，合散为左丞相。己巳，大都南城产
嘉禾，一茎十一穗。庚午，太阴犯斗。壬辰，诏戒饬海漕，
谕诸司毋得沮挠。岭北地震三日。冬十月甲午朔，有
事于太庙。戊戌，给诸王晃火铁木儿等部粮五千石。
壬寅，敕刑部尚书举林柏监大都兵马司，防遏盗贼，
仍严饬军校，制其出入。遣御史大夫伯忽、参知政事
王桂祭陕西岳镇名山，赈恤秦州被灾之民。己酉，监
察御史言：官吏丁忧起复，人情惊惑，请禁止以绝侥
幸。惟“朝廷耆旧特旨起复者，不在禁例。”制曰：“可。”给两
淮屯田总管府职田。壬子，给钞五万锭、粮五万石，赈
察罕脑儿。戊午，海外婆罗公之民往贾海番，遇风涛，
存者十四人，漂至温州永嘉县。敕江浙省资遣还乡。
改潮州路所统梅州，隶广东道宣慰司。十一月己卯，
复浚扬州运河。己丑，并汧源县入陇州。壬辰，谕“诸宿
卫入直，各居其次，非有旨不得上殿，阑入禁中者坐
罪。大臣许从二人，他官一人，门者讥其出入。”十二月
丁酉，复广州采金、银、珠子都提举司，秩正四品，官三
员。乙巳，置詹事院从一品，太子詹事四员，副詹事、詹
事丞并二员，家令府、延庆司设官并四员，典宝监八
员。遣官即兴和路及净州发廪赈给北方流民。己酉，
卢沟桥、泽畔店、瑠璃河并置巡检司。壬子，置安王、王
傅。丁巳，赐诸王秃满铁木儿等及驸马忽剌兀带各
部金一千二百两、银七千七百两、钞一万七千七百
锭、币帛二千匹。以内宰领延福司事秃满迭儿知枢
密院事，特授晋王。内史按摊出金紫光禄大夫、鲁国
公。辛酉，改怯怜口民匠总管府为“缮用司。”

五年春正月辛未，赐诸王秃满铁木儿等所部钞四
万锭。甲戌，懿州地震。丙子，安南国遣其臣尹世才等
以方物来贡。乙酉，敕诸王位下民在大都者，与民均
役。丁亥，会试进士湖广平章买住加鲁国公、大司农，
赈晋王也孙铁木儿等部贫乏者。二月癸巳朔，日有
食之。和宁路地震。丁酉，敕“广宁、开元等万户府军入
侍卫，有兄弟子侄五人者三人留四人，三人者二人
留，著为籍。”秦州泰安县山崩。封诸王晃火铁木儿为
嘉王，秃满铁木儿为武平王，并赐印。丁未，敕云南、四
川归还所侵顺元宣抚司民地。戊申，升内史府秩正
二品。建鹿顶殿于文德殿后。辛亥，敕杭州守臣春秋
祭淮安忠武王伯颜祠。王子诸王荅失蛮部乏食，敕
甘肃行省给粮赈之。赐诸王察吉儿钞万锭。甲寅，置
宁昌府。乙卯，命中书省汰不急之役，增置河东宣慰
司副使一员。敕上都诸寺权豪商贩货物，并输税课。
戊午，以者连怯耶儿万户府为右卫率府。给书《西天
字维摩经》，金三千两。庚申，罢封赠。赏讨叛王脱火赤
战功，赐诸王部察罕等金、银、币、钞有差。三月戊辰，御
试进士，赐忽都达儿、霍希贤以下五十人及第、出身
有差。己巳，赐宁海王八都儿金印。庚午，立诸王斡罗
温孙部打捕鹰坊诸色人匠怯怜口总管府，秩从四
品。改静安路为德宁路，静安县为德宁县。癸酉，晋王
也孙铁木儿部贫乏，赈米四千一百五十石，仍赐钞
二万“锭，买牛羊孳畜。”乙亥，增给两淮运司分司印一，
特授安远王丑汉开府仪同三司、录军国重事、知枢
密院事。戊寅，以湖州路为安王元都思不花分地，其
户数视卫王阿木哥。癸未，和宁、净州路禁酒，赐钞万
锭。命晋王也孙铁木儿赈济辽东贫民。晋王内史拾
得闾加荣禄大夫，封桓国公，给金九百两、银百五十
两，书《金字藏经》。甲申，免巩昌等处经赈济者差税、盐
课。乙酉，御史台臣言：“诸司近侍隔越中书闻奏者，请
如旧制论罪。”制曰：“可。”己丑，敕以红城屯田米赈净州、
平地等处流民。置汾阳王别铁木儿王傅四员。赐丑
驴荅剌罕平江路田百顷。夏四月壬辰，安吉王乞台普济薨。丁酉，诸王雍吉剌部乏食，赈米三千石。己亥，
耽罗捕猎户成金等为寇，敕征东行省督兵捕之。庚
子，赐诸王祭吉儿部钞万锭，布帛称是。给中翊府阎
台顺州屯田钞万锭，置牛种农具。庚戍，敕“安远王丑
汉分地隶建宁者七县，汀州者三县，达鲁花赤听其
自辟。”陞印经提举司为延福监，秩正三品。遣官分汰
各部流民，给粮赈济。免怀孟、河南南阳居民所输陕
西盐课。是时，解州盐池为水所坏，命怀、孟等处食陕
西红盐。后以地远，改食沧盐，而仍输课陕西，民不堪
命，故免之。木邻铁里千驿困乏，济以马五千匹。辽阳
饥，海漕粮十万石于义、锦州，以赈贫民。甲寅，枢密院
臣言：“各省调度军马，惟长官二人领其事。今四川省
诸臣皆预非便，请如旧制。”从之。以千奴、史弼并为中
书平章政事，侍御史敬俨为中书参知政事。戊午，车
驾幸上都。五月辛酉朔，顺元等处军民宣抚使阿昼
以洞蛮酋黑冲子子昌奉方物来觐。丁卯，赐安王元
都思不花金五十两、银五千两。以御史中丞亦列赤
为中书右丞相。戊辰，遣平章政事王毅禜星于司天
台三昼夜。诸王按塔木儿、不颜、铁木儿部乏食，赈粮
两月。壬申，监察御史言：“比年名爵冒滥，太尉、司徒、国
公接迹于朝，昔奉诏裁罢，中外莫不欣悦。近闻礼部
奉旨，铸太尉、司徒、司空等印二十有六。此辈无功于
国，载在史册，贻笑将来。请自今门阀贵重、勋业昭著
者，存留一二，馀并革去。”制曰：“可。”癸酉，遣官分道减决
笞以下罪。己卯，德庆路地震。巩昌陇西县大雨，南土
山崩，压死居民，给粮赈之。六月辛卯，御史台臣言：“昔
遣张驴等经理江浙、江西、河南田粮，虚增粮数，流毒
生民。已尝奉旨俟三年征租。今及其期，若江浙、江西，
当如例输之。其河南，请视乡例减半征之。”制曰：“可。”癸
巳，以典瑞院使斡赤为集贤大学士，领典瑞院事、大
司徒。己亥，北地诸部军士乏食，给粮赈之。庚子，遣阿
尼八都儿、只儿海分汰净州、北地流民，其隶四宿卫
及诸王、驸马者，给资粮遣还各部。癸卯，赐诸王桑哥
班金束带一、银百两、钞五百锭。乙巳，术者赵子玉等
七人伏诛。时卫王阿木哥以罪贬高丽子玉言于王
府司马曹脱不台等曰：“阿木哥名应图识。”于是潜谋
备兵器、衣甲、旗鼓，航海往高丽取阿木哥至大都，俟
时而发。行次利津县，事觉，诛之。西番土寇作乱，敕甘
肃省调兵捕之。丁巳，赐安王兀都思不花等金束带
及金二百两、银一千五十两、钞二千二百锭、币帛二
百八十匹。秋七月己未朔，李邦宁加开府仪同三司。
癸亥，赐诸王八里带等金二百两、银八百五十两、钞
二千锭、币帛二百匹。甲子，给钦察卫马羊价钞一十
四万五千九百九十二锭。丙寅，调军五千乌蒙等处
屯田，置总管万户府，秩正三品，给银印。丁卯，给钞二
十万锭、粮万石。命晋王分赉所部宿卫士。壬申，御史
中丞赵简言：“皇太子春秋鼎盛，宜选者儒敷陈道义。
今李铨侍东宫说书，未谙经史，请别求硕学，分进讲
读，实宗社无疆之福。”制曰：“可。”诸王不里牙敦之叛，诸
王也舍、失列吉及卫士朵带、伯都坐持两端，不助官
军进讨，敕流也舍江西，失列吉湖广，朵带衡州，伯都
潭州。癸酉，拘卫王阿木哥王傅印，置饩廪司，秩正八
品，隶上都留守司。丰州石泉店置巡检司。赐诸王别
失帖木儿等金银，并赈其部米万石、钞万锭。己卯，诸
王雍吉剌带、曲春铁木儿来朝，赐金二百两、银一千
两、钞五千锭、币帛一百匹，仍给钞万锭、米万石，分赉
其所部。辛巳，立受给库，秩九品，隶工部。壬午，罢河南
省左丞陈英等所括民田，止如旧例输税。戊子，巩昌
路宁远县山崩。加封楚三闾大夫屈原为忠节清烈
公。八月戊子，车驾至自上都。乙卯，并翁源县入曲江
县。九月癸亥，大司农买住等进司农丞苗好谦所撰
《栽桑图说》，帝曰：“农桑衣食之本，此图甚善。”命刊印千
帙，散之民间。丙寅，广西两江龙州万户赵清臣、太平
路总管李兴隆率土官黄法扶、何凯，并以方物来贡，
赐以币帛有差。豳王南忽里等部贫乏，命甘肃省市
马万匹给之。丁卯，中书右丞、宣徽使亦死赤为中书
平章政事，左丞高昉为右丞，参知政事换住为左丞，
吏部尚书燕只干为参知政事。壬申，以钞给北边军
为马价。甲戌，以作佛事，释重囚三人、轻囚五十三人。
己卯，以江、浙省所印《大学衍义》五十部赐朝臣。辛巳，
置大永福寺都总管府，秩三品。壬午，敕：军官犯罪，行
省咨枢密院议拟，毋擅决遣。丙戌，以佥太常礼仪院
事狗儿为中书参知政事。丁亥，立行宣政院于杭州，
设官八员。大同路金城县大雨雹。冬十月己丑，以大
宁路隶辽阳省，宣德府隶大都路。敕“僧人除宋旧有
及朝廷拨赐土田免租税，馀田与民一体科征。”播州
南宁长官洛么作乱，思州守臣换住哥招谕之，洛么
遣人以方物来觐。罢胶、莱、莒、密盐使司，复立涛洛场。
辛卯，禁大同、冀宁、晋宁等路酿酒。壬辰，建帝师巴思
八殿于大兴教寺，给钞万锭。癸巳，改中翊府为羽林
亲军都指挥使司。甲午，有事于太庙。癸丑，赣州路雩都县里胥刘景周，以有司征括田新租，聚众作乱，敕
免征新租，招谕之。十一月辛酉，开成、庄浪等处禁酒。
壬戌，改黄花岭屯储军民总管府为屯储总管府，设
官四员。山后民饥，增海漕四十万石。增置大都南北
两兵马司指挥使，色目、汉人各二员，给分司印二。丁
卯，用监察御史乃蛮带等言，追夺建康富民王训等
白身滥受宣敕，仍禁冒籍贯宿卫，及巧受远方职官
不赴任求别调者，隐匿不自首者罪之。己巳，升同知
枢密院事忠嘉知枢密院事。丙子，集贤大学士、太保
曲出言：“唐陆淳著《春秋纂例》《辨疑》《微旨》三书，有益后
学，请令江西行省锓梓，以广其传。”从之。癸未，敕江西
茶运司，岁课以二十五万锭为额。敕大永福寺创殿，
安奉顺宗皇帝御容。十二月壬辰，特授集贤大学士
脱列大司徒。辛亥，置重庆路江津、巴县等处屯田，省
成都岁漕万二千石。甲寅，敕枢密院核实蒙古军贫
乏者，存恤五年。

六年春正月丁巳朔，暹国遣使奉表来贡方物。丁卯，
敕福建、两广、云南、甘肃、四川军官致仕还家，官给驿
传，如民官例。戊辰，赈晋王部贫民。癸酉，特授同知徽
政院事丑驴、荅剌罕金紫光禄大夫、太尉，给银印。甲
戌，监察御史孛术鲁翀等言：“皇太子位正东宫，既立
詹事院以总家政，宜择年德老成、道义崇重者为师
保、宾赞，俾尽心辅导，以广缉熙之学。”制曰：“可。”戊寅，太
阴犯心。己卯，禜星于司天台。广东南恩、新州猺贼龙
郎庚等为寇，命江西行省发兵捕之。帝御嘉禧殿，谓
扎鲁忽赤买闾曰：“扎鲁忽赤，人命所系，其详阅狱辞，
事无大小，必谋诸同僚，疑不能决者，与省、台臣集议
以闻。”又顾谓侍臣曰：“卿等以朕居帝位为安邪？朕惟
太祖创业艰难，世祖混一疆宇，兢业守成，恒惧不能
当天心，绳祖武，使万方百姓乐得其所。朕念虑在兹，
卿等固不知也。”二月丁亥朔，日有食之。改释奠于中
丁，祀社稷于中戊，禜星于回回司天台。丁酉，云南阇
里爱俄、永昌、蒲蛮阿八剌等并为寇，命云南省从宜
剿捕。戊戌，改陕西转运盐使司为河东、陕西都转运
盐使司，直隶省部。己亥，太阴犯灵台。乙巳，敕“诸司不
由中书奏官辄署事者，悉罢之。”特授僧从吉祥荣禄
大夫、大司空，加荣禄大夫、大司徒，僧文吉祥开府仪
同三司。三月丁巳，以天寿节，释重囚一人。乙未，给钞
赈济上都、西番诸驿。辛酉，斡端地有叛者入寇，遣镇
西武靖王搠思班率兵讨之。诏以御史中丞秃秃合
为御史大夫，谕之曰：“御史大夫职任至重，以卿勋旧
之裔，故特授汝。当思乃祖、乃父忠勤王室，仍以古名
臣为法，否则将坠汝家声，负朕委任之意矣。”丙寅，改
怀孟路为怀庆路。特授翰林学士承旨八儿思不花
开府仪同三司、大司徒。己巳，太阴犯明堂。敕诸王、驸
马、宗姻诸事，依旧制领于内八府官，勿径移文中书。
封诸王月鲁铁木儿为恩王，给印，置王傅官。免大都、
上都、兴和、大同今岁租税。癸酉，太阴犯日星。甲戌，太
阴犯心。壬午，赐大兴教寺僧斋食钞二万锭。禁甘肃
行省所属郡县酿酒。夏四月壬辰，中书省臣言：“云南
土官病故，子侄兄弟袭之，无则妻承夫职。远方蛮夷，
顽犷难制，必任土人，可以集事。今或阙员，宜从本俗，
权职以行。”制曰：“可。”丙辰，命京师诸司官吏，运粮输上
都、兴和，赈济蒙古饥民。庚子，车驾幸上都。以铁木迭
儿为太子太师。内外监察御史四十馀人，劾其逞私
蠹政，难居师保之任，不听。诸王合赞薨。丙午，命宣政
院赈给西番诸驿。壬子，伯颜铁木儿部贫乏，给钞赈
之。五月辛酉，太阴犯灵台。丁卯，太阴犯房。丙子，太阴
犯垒壁阵。加安南国王陈益稷仪同三司。六月戊子，
以庄浪巡检司为庄浪县，移巡检司于北卜渡。癸巳，
以米五千石赈大长公主所隶贫民。甲午，改缮珍司
为徽仪使司，秩二品。己亥，岁星犯东咸。辛丑，置河南
田赋总管府，隶内史府，设达鲁花赤、总管、同知各一
员，副总管二员，秩从三品。戊申，置勇校署，以角觗者
隶之。庚戌，大同县雨雹，大如鸡卵。诏以驼马牛羊分
给朔方蒙古民戍守边徼者，俾牧养蕃息以自赡，仍
命议兴屯田。壬子，赐大乾元寺钞万锭，俾营子钱供
缮修之费，仍陞其提点所为总“管府”，给银印，秩正三
品，给钞四十万锭，赈合剌赤部贫民；三十万锭，赈诸
位怯怜口被灾者，诸有俸禄及能自赡者勿给。癸丑，
以羽林亲军万人隶东宫。丙子，升广惠司秩正三品，
掌回回医药。丁丑，以济宁等路水，遣官阅视其民乏
食者赈之，仍禁酒，开河泊，禁听民采食。晋阳、西凉钧
等州，阳翟新郑、密等县大雨雹。汴梁、益都、般阳，济南
东昌、东平、济宁、恭安、高唐、濮州、淮安诸处大水。秋七
月丙辰，缅国赵钦撒以方物来觐。来安路总管岑世
兴叛，据唐兴州，赐玺书招谕之。诸王阔悭坚部贫乏，
给粮赈之。壬戌，太阴犯心。以者连怯耶儿万户府军
万人隶东宫，置右卫率府，秩正三品。丁卯，诏谕江西
官吏豪民，毋沮挠茶课。甲戌，皇姊大长公主祥哥剌
吉作佛事，释全宁府重囚二十七人。敕按问全宁守臣阿从不法，仍追所释囚还狱。命分简奴儿部流囚
罪稍轻者屯田肇州。乙亥，通州、漷州增置三仓。丙子，
太白犯太微垣右执法。增置上都巡警院、开平县官
各二员。己卯，晋王也孙铁木儿所部民，经剽掠灾伤
为盗者众，敕扎鲁忽赤、囊加带往与晋王、内史审录
罪囚，重者就启晋王诛之，当流配者加等杖之。庚辰，
赐木怜、麦该两驿钞一万二千一百二十锭，俾市马
给驿。辛巳，赐左右鹰坊及合剌赤等贫乏者钞一十
四万锭。八月甲申，以河东山西道宣慰使张思明为
中书参知政事。乙酉，荧惑犯舆鬼。甲午，以授皇太子
玉册，告祭于南郊。庚子，车驾至自上都。丁未，告祭于
太庙。是月，伏羌县山崩。闰八月丙辰，辰星犯太微垣
右执法。赐嘉王晃火铁木儿部羊十万、马万匹。庚申，
增置兴和路预备仓，秩正八品。升广盈库从八品。癸
亥，荧惑犯轩辕。甲子，太阴犯垒壁阵。浚会通河。壬申，
以太傅、御史大夫伯忽为太师。癸酉，敕河东、山西道
宣慰司官，给俸同随朝。敕“诸司有受命不之官及避
繁剧托故去职者，夺其宣敕。”乙亥，太白犯东咸。并永
兴县入奉圣州。九月甲申，以徽政使朵带为太傅。升
参议中书省事钦察为参知政事。辛卯，铁里干等二
十八驿被灾，给钞赈之。壬辰，禜星于司天台。癸巳，以
作佛事，释大辟囚七人，流以下囚六人。戊戌，增海漕
十万石。置云南县，隶云内州；以故昌州宝山县置宝
昌州，隶兴和路。庚子，并顺德、广平两铁冶提举司为
顺德、广平、彰德等处铁冶提举司。癸卯，御史台臣言：
“比者，官以幸求，罪以赂免，乞凡内外官非勋旧有资
望者，不许骤陞。诸犯赃罪已款伏及当鞫而幸免者，
悉付元问官，以竟其罪。其贪污受刑夺职不叙者，寅
缘近侍，出入内庭，觊幸名爵，宜斥逐之。”帝皆纳其言。
诏谓四宿卫尝受刑者，勿令造禁庭。山东诸路禁酒。
浚镇江练湖。发粟赈济宁、东平、东昌、高唐、德州、济南、
益都、般阳、扬州等路饥。十月甲寅，省都功德使四员，
止存六员。乙卯，东平、济宁路水陆十五驿乏食，户给
麦十石。中书省臣言：“白云宗总摄沈明仁，强夺民田
二万顷，诳诱愚俗十万人私赂近侍，妄受名爵。已奉
旨追夺，请汰其徒，还所夺民田。其诸不法事，宜令核
问。”有旨：“朕知沈明仁奸恶，其严鞫之。”戊午，遣中书右
丞相伯荅沙持节授皇太子玉册。辛酉，以扎鲁忽赤
铁木儿不花为御史大夫。癸亥，荧惑犯太微垣左执
法。上都民饥，发官粟万石，减价赈粜。置两浙盐仓六
所，秩从八品，官二员；惟杭州、嘉兴二仓设官三员，秩
从七品；盐场三十四所，场设监运一员，正八品。罢检
校所。乙丑，太阴犯昴。丁卯，赈北方诸驿。戊辰，太阴犯
东井。庚午，太白昼见。辛未，太阴犯轩辕。丙子，以皇太
子受玉册，诏天下。己卯，浚通惠河，增河东、陕西盐运
司判官一员，给分司印二，置提领所二，秩从八品，官
各二员，盐场二，增管勾各二员，罢漉盐户提领二十
人。济南滨、棣州章丘等县水，免其田租。十一月辛卯，
荧惑犯进贤。木邦路带邦为寇，敕云南省招捕之。乙
巳，以秘书卿苫思丁为大司徒。庚子，敕晋王部贫民
二千，居称海屯田。增京畿漕运司同知、副使各一员，
给分司印。中书省臣言：“曩赐诸王阿只吉钞三万锭，
使营子钱以给畋猎，廪膳，毋取诸民。今其部阿鲁忽
等出猎，恣索于民，且为奸事，宜令宗正府、刑部讯鞫
之，以正典刑。”制曰：“可。禁民匿蒙古军亡奴。”帝谕台臣
曰：“有国家者，以民为本。比闻百姓疾苦，衔怨者众。其
令监察御史、廉访司审察以闻。”河间民饥，发粟赈之。
十二月壬戌，命皇太子参决国政。封宋儒周惇颐为
道国公。甲子，遣宗正府扎鲁忽赤二员审决兴和、平
地等处狱囚。省云南大理、大小彻里等地同知、相副
官及儒学、蒙古教授等官百二十四员。丙寅，太阴犯
轩辕。己巳，复吏人出身旧制，其犯赃者止从七品。免
大都、上都、兴和延祐七年差税。河西塔塔剌地置屯
田，立军民万户府。壬申，太阴犯心。平章政事王毅以
亲老辞职，从之，仍赐其父币帛。癸酉，是夜风雪甚寒，
帝谓侍臣曰：“朕与卿等居暖室，宗戚昆弟远戍边陲，
曷胜其苦，岁赐钱帛”，可不遍及耶。敕上都、大都“冬夏
设食于路，以食饥者。”

七年春正月辛巳朔，日有食之。帝斋居损膳，辍朝贺。
壬午，御史台臣言：“比赐不儿罕丁山场完者不花海
舶税，会计其钞皆数十万锭。诸王军民贫乏者，所赐
未尝若是。苟不撙节，渐致帑藏虚竭，民益困矣。”中书
省臣进曰：“台臣所言良是。若非振理朝纲，法度愈坏。
臣等乞赐罢黜，选任贤者。”帝曰：“卿等不必言，其各共
乃事。”癸未，帝御大明殿，受诸王、百官朝贺。辛卯，江浙
行省丞相《黑驴》言：“白云僧沈明仁擅度僧四千八百
馀人，获钞四万馀锭，既已辞伏，今遣其徒沈崇胜潜
赴京师，行贿求援，请逮赴江浙，并治其罪。”从之。乙未，
太阴犯明堂上星。丁亥，帝不豫。辛丑，帝崩于光天宫，
寿三十有六，在位十年。癸卯，葬《起辇》谷，从诸帝陵。五
月乙未，群臣上谥曰圣文钦孝皇帝，庙号仁宗，《国语曰普颜笃皇帝。仁宗天性慈孝，聪明恭俭，通达儒术，
妙悟释典。尝曰：“明心见性，佛教为深；修身治国，儒道
为切。”又曰：“儒者可尚，以能维持三纲五常之道也。”平
居服御质素，澹然无欲，不事游畋，不喜征伐，不崇货
利。事皇太后终身不违颜色，待宗戚勋旧，始终以礼。
大臣亲老，时加恩赉，太官进膳，必分赐贵近。有司奏
大辟，每惨恻移时。其孜孜为治，一遵世祖之成宪云。